Dansk Folkeparti fik en hjælpende hånd fra udlandet i partiets succesfulde valgkampagne forud for folkeafstemningen i december 2015 om det danske retsforbehold.

Den 84-årige dansk-canadiske millionær Bent Ewald gav således et større beløb til kampagnen, fremgår det af Dansk Folkepartis netop offentliggjorte partiregnskab.

Hvor stort, beløbet var, fremgår dog ikke af partiregnskabet, da Dansk Folkeparti ikke er forpligtiget til at oplyse andet, end at Bent Ewalds canadiske firma, Mobler Imports, har givet mere end 20.000 kroner.

Men Dansk Folkepartis organisationskonsulent, Steen Thomsen, understreger, at beløbet er mindre end i 2014, hvor partiet fik fem millioner kroner fra Bent Ewald. Penge, der dengang ikke var øremærkede til et specielt formål.

Fædrelandet under forandring

»Bent Ewald mente, at det var vigtigt, at Danmark kan bevare forbeholdet i fremtiden, og derfor gav han et beløb, som skulle bruges specifikt til det,« siger Steen Thomsen.

»Så det blev det. Og så kan jeg næsten forestille mig, at det næste spørgsmål er: Hvor meget gav han? Der er svaret, at det må Bent Ewald selv afgøre, om han vil fortælle. Men som man kan se ud af regnskabet, har vi i alt modtaget betydeligt mindre i private tilskud i 2015 end i 2014. Men det var stadig et flot tilskud.«

– Dansk Folkeparti siger altid, at udlændinge – og ikke mindst netop EU – ikke skal bestemme over dansk politik. Er det så ikke ironisk, at Dansk Folkeparti tager imod penge fra en person, som forlod Danmark for et halvt århundrede siden, til en kampagne med det erklærede formål, at danskerne selv skal bestemme?

»Nej, det synes jeg ikke. Bent Ewald kigger på sit fædreland og ser, at det er under voldsom forandring. Det er klart, at hvis han tænker – som jeg selv og mange andre – at ens børn og børnebørn selv skal have lov til at bestemme, så er der nogle ting i disse år, som er afgørende. Nemlig dels hvor meget EU skal have lov at bestemme, og dels hvor mange udlændinge, fra en anden kultur, som skal have lov til at komme til landet. Og i den situation er det fair nok, hvis han ønsker at støtte en udvikling, hvor det fortsat er danskerne, som bestemmer i Danmark, hvilket han kan gøre ved at give en donation. Men det er klart, at hvis han sagde, at det var betinget af, at vi sagde og gjorde noget andet, end vi siger og gør, så var den helt gal, hvilket vi aldrig ville acceptere.«

I alt modtog Dansk Folkeparti 1,9 mio. kroner i 2015 fra private donorer mod 5,6 mio. året forinden, hvor Bent Ewald for første gang gav fem millioner kroner til partiet. Det afslører, at dansk-canadieren i hvert fald gav en del mindre i 2015 til kampagnen op til folkeafstemningen om retsforbeholdet.

Læs også Professor: Åbent brev kan holde gang i blå bloks dagsorden

Efter, at ja-siden havde ført komfortabelt, da statsminister Lars Løkke Rasmussen (V) udskrev folkeafstemningen i august, endte det to måneder senere med 53,1 procent mod 46,9 procent til ja-siden.

Dansk Folkeparti har tidligere oplyst, at partiet brugte »godt 4 mio. kr.« på EU-kampagnen (det præcise tal fremgår ikke af partiregnskabet for 2015).

Gardinsælgeren

Bent Ewald udvandrede i 1955, som 23-årig, til Canada, hvor han efter en periode som gardinsælger i Vancouver skiftede gardinerne ud med danske designmøbler og skabte sin formue med Mobler Furniture.

»Jeg ville ud at se verden,« som det hedder i selvbiografien »Why Not – The Life of Bent Ewald«, mens Politiken, i 1992, i et fødselsdagsportræt kaldte ham »personificeringen af eventyret om den unge mand, der drog mod Vest og med energi og målbevisthed skabte sig succes i det fremmede«.

Efter donationen i 2014, hvor Bent Ewald ved samme lejlighed meldte sig ind i Dansk Folkeparti (hvilket var muligt, fordi han stadig har sit danske pas – modsat andre partier, er det kun muligt at blive medlem, hvis man er dansk statsborger), blev han for alvor kendt i den bredere offentlighed året efter.

Kort før folketingsvalget i juni 2015 indrykkede Bent Ewald af egen lomme sin egen helsidesannonce i Berlingske, Politiken, Jyllands-Posten og Børsen. Annoncen var udformet som »et åbent brev til det danske folk«, hvor Bent Ewald forklarede om sig selv, hvorfor han gjorde det – og hvorfor vælgerne burde stemme på Dansk Folkeparti.

»Hvad sker der med vort gamle Danmark? Alt for mange udlændinge, der ikke kan eller vil forstå vore værdier og ikke vil os det godt, tager ophold i landet. Mange åbenbart på offentlig forsørgelse og en betragtelig del kriminelle,« hed det i annoncen.

»Uklædeligt«

I dag opfordrer Radikale Venstres fungerende gruppeformand, Martin Lidegaard, Dansk Folkeparti til at offentliggøre, hvor meget partiet fik fra den dansk-canadiske millionær til EU-kampagnen. Selv om det ikke er krævet, offentliggør Radikale Venstre den præcise størrelse på de beløb, partiet modtager.

»Der er jo ikke noget ulovligt i det, Dansk Folkeparti gør her, men det er godt nok uklædeligt, at Kristian Thulesen Dahl ikke vil lægge sine regnskaber åbent frem, især fordi partiet normalt arbejder for større åbenhed i partistøtten sammen med os andre. Hvad har Dansk Folkeparti at skjule,« spørger Martin Lidegaard.

Det har ikke været muligt at få en kommentar fra Bent Ewald.